[pic] | AZ EURÓPAI KÖZÖSSÉGEK BIZOTTSÁGA |

Brüsszel, 23.8.2005

COM(2005) 378 végleges

2003/0282 (COD)

A BIZOTTSÁG KÖZLEMÉNYEAZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak a

„szárazelemekről és akkumulátorokról, valamint a hulladékká vált szárazelemekről és akkumulátorokról szóló európai parlamenti és tanácsi irányelv” címen előterjesztett javaslat elfogadására vonatkozó közös álláspontjáról

2003/0282 (COD)

A BIZOTTSÁG KÖZLEMÉNYEAZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak a

„szárazelemekről és akkumulátorokról, valamint a hulladékká vált szárazelemekről és akkumulátorokról szóló európai parlamenti és tanácsi irányelv” címen előterjesztett javaslat elfogadására vonatkozó közös álláspontjáról

1. ELŐZMÉNYEK

A bizottsági javaslatnak az EP és a Tanács felé történt továbbításának időpontja (COM (2003) 723 végleges 2003/0282 (COD)) | 24.11.2003 |

Az Európai Gazdasági és Szociális Bizottság véleményének időpontja: | 28.4.2004 |

A Régiók Bizottsága véleményének időpontja: | 22.5.2004 |

Az Európai Parlament véleményének időpontja, első olvasat: | 20.4.2004 |

A közös álláspont elfogadásának időpontja: | 18.7.2005 |

2. A BIZOTTSÁG JAVASLATÁNAK CÉLJA

A szárazelemekről és akkumulátorokról szóló új irányelvre vonatkozó bizottsági javaslat kettős céllal született:

- zártláncú rendszer létrehozása az összes szárazelem és akkumulátor számára, hulladékká válásukat követően hulladéklerakókban történő ártalmatlanításuk és elégetésük elkerülésére. A zártláncú rendszer értelmében az összes szárazelemet begyűjtik és újrahasznosítják, majd a bennük található fémeket a gazdaságban újra felhasználják;

- szabályozási minimumok felállítása a nemzeti gyűjtési és újrahasznosítási rendszerek működésére vonatkozóan, a belső piac megfelelő működésének elősegítése, valamint a szárazelemek és akkumulátorok életciklusa során érintett összes piaci szereplő számára egyenlő feltételek garantálása céljából.

3. A KÖZÖS ÁLLÁSPONTRA VONATKOZÓ ÉSZREVÉTELEK

3.1. Általános észrevételek

A Bizottság el tudja fogadni az Európai Parlament által az első olvasat alkalmával javasolt módosítások nagy részét. E módosítások hasznos műszaki pontosításokat vagy kiegészítéseket tartalmaznak a bizottsági javaslatban található javasolt meghatározásokhoz. A Bizottság az anyagtilalomra vonatkozó módosítások többségét elutasította, mivel a kibővített hatásvizsgálat bebizonyította, hogy a javasolt „zártláncú” rendszer megegyező szintű, de alacsonyabb költségekkel járó környezetvédelmet vonna maga után. Különös tekintettel:

- A Bizottság teljes egészében elfogadta a 4., 5., 11., 12., 14., 21., 24., 46., 47., 50., 51., 52., 56., 57., 58., 59., 60., 61., 62., 64., 78., 79., 80., 81., 103. és 112. módosításokat, összesen 26-ot.

- A Bizottság 16 módosítást részben vagy elvben fogadott el. A 10., 29. és 35. módosítást a Bizottság elvben, újrafogalmazás és/vagy pontosítás feltétele mellett tudja elfogadni. A 16., 20., 22., 23., 27., 28., 40., 43., 44., 48., 53., 99. és 109. módosítást részben fogadták el.

- A 1., 2., 6., 7., 8., 9., 18., 19., 25., 26., 30., 32., 33., 34., 36., 37., 38., 39., 41., 45., 49., 54., 55., 63., 65., 66., 67., 68., 69., 71., 72., 73., 74., 75., 76., 77., 85., 92., 95., 82., 100., 101., 108. és 120. módosítást, összesen 44-et, a Bizottság nem fogadta el.

A Tanács nagymértékben figyelembe vette a Parlament módosításait és számos további módosítást tett. A Tanács úgy ítélte meg, hogy a javasolt „zártláncú” rendszer gyakorlati megvalósítása nehéz lenne, valamint magas költségeket és adminisztratív terheket vonna maga után a tagállamok számára. Ennélfogva a Tanács előnyben részesítette a kadmium hordozható szárazelemekben történő felhasználására vonatkozó részleges tilalom bevezetését, a hordozható kadmium szárazelemekre vonatkozó kiegészítő gyűjtési cél helyett, amely a hulladékáram monitoringját tette volna szükségessé.

A Bizottság ragaszkodik a kibővített hatásvizsgálatához (lásd még a Bizottság nyilatkozatát a (4) bekezdésben), ugyanakkor azt is elfogadja, hogy jelenleg új információ is elérhető, amely azt mutatja, hogy a javasolt „zártláncú” rendszer nagyobb adminisztratív terheket és magasabb költségeket von maga után, mint azt eredetileg becsülték, azaz több költséget jelent a tagállamok számára. Ennélfogva a Bizottság eredeti javaslatában nem szereplő politikai intézkedéseket is el tud fogadni, amennyiben a környezetvédelmi törekvések szintje legalább megegyezik a bizottsági javaslatéval, különös tekintettel a gyűjtési és újrahasznosítási célkitűzésekre.

A gyűjtési rátákra vonatkozóan a Bizottság üdvözli a hosszú távú gyűjtési cél növekedését. Mindazonáltal a 45%-os gyűjtési ráta eléréséhez kitűzött időkeret (a nemzeti jogba történő átültetéstől számított 8 év) lehetne magasra törőbb is.

Az előzőek alapján a Bizottság a közös álláspontot csomagként tudja támogatni.

3.2. Az észrevételek részletezése

3.2.1. A Bizottság által elfogadott és a közös álláspontba teljes egészében, részben vagy elvben beépített parlamenti módosítások

A Bizottság az Európai Parlament által az első olvasat során elfogadott 4., 10., 11., 12., 14., 16., 20., 21., 23., 24., 28., 35., 40., 43., 44., 46., 51., 52., 53., 56., 57., 59-62., 64., 78., 79-81., 99., 109. és 112. módosítást teljes egészében, részben vagy elvben elfogadta. Ezeket a tanácsi közös álláspontba is teljes egészében, részben vagy elvben beépítették.

A 4. és 52. módosítás a „fogyasztó” kifejezést „végfelhasználó”-ra változtatja. Ezeket a Bizottság teljes egészében elfogadta. Ezeket a közös álláspont (18) preambulumbekezdésébe és 17. cikkének címébe is beépítették. Az 53. módosítás végfelhasználókra vonatkozó részét a Bizottság elfogadta, valamint részben beépítette a közös álláspont 17. cikkének (1) bekezdésébe.

A 10. módosítás, amelyet a Bizottság elvben fogadott el, pontosítja az irányelv hatályát. Ezt a módosítást a közös álláspont 2. cikkébe építették be.

A 11., 12. és 14. módosítás, amelyeket a Bizottság teljes egészében fogadott el, hasznos pontosításokat tartalmaz a „szárazelem”, „akkumulátor” és a „bővítő akkumulátor” meghatározásokra vonatkozóan. Ezeket beépítették a közös álláspont 3. cikkének (1), (2) és (3) bekezdésébe.

A Bizottság a 16. módosítást részben fogadta el, mivel a Bizottság üdvözölte azt a pontosítást, hogy a gombelemek biztonsági energiaforrásként használhatók. Ezt a közös álláspont 3. cikkének (4) bekezdésébe építették be.

A gyártóra javasolt meghatározás tekintetében a 20. módosítást a Bizottság részben fogadta el. A Bizottság a 3. cikk (13) bekezdése b) albekezdése szövegének a következőket ajánlotta: „szárazelemek és akkumulátorok saját márkanéven történő viszonteladásával foglalkozik azzal a feltétellel, hogy a gyártó márkaneve a szárazelemeken és akkumulátorokon nem jelenik meg" . A c) albekezdésre vonatkozó módosítás szövegének a Bizottság a következőket ajánlotta: „(…)harmadik országokból a közösségi piacra”. A Tanács gyártóra vonatkozó meghatározása abban a tekintetben áll részben összhangban a 20. módosítással, hogy az az összes készülékbe beépített szárazelemre és akkumulátorra kiterjed. A Tanács tovább egyszerűsítette a meghatározást, hogy lehetővé tegye a tagállamoknak, hogy nemzeti területükön azonosítsák a felelős gyártót, miközben egyben elkerülte a belső piaccal kapcsolatos aggodalmakat.

A 21. módosítás, amelyet a Bizottság teljes egészében elfogad, a “forgalmazó” meghatározását pótolja. Ezt a közös álláspont 3. cikkének (13) bekezdésébe építették be.

A Bizottság elfogadta a 23. módosítás első két részét, azaz, hogy a 4. cikk a 2000/53/EK irányelve sérelme nélkül alkalmazandó, valamint, hogy a higany szárazelemekre és akkumulátorokra vonatkozó súlyhatára 5 ppm, mivel mindkét változtatás összhangban van a Bizottság javaslatával. A Tanács abban a tekintetben fogadta el részben ezt a módosítást, hogy a közös álláspont 4. cikke a kadmium tilalmát, amelyre mentességek vonatkoznak, valamint felülvizsgálatot állapít meg.

A 24. módosítás megerősíti a gyártók kötelezettségét arra, hogy növeljék a szárazelemek és akkumulátorok környezeti teljesítményét, valamint a tagállamok kötelezettségét arra, hogy elősegítsék az e területen végzett kutatást. Ezt a Bizottság teljes egészében elfogadta. Ezt részben beépítették a közös álláspont 19. cikke (3) bekezdésének a) és d) albekezdésébe.

A Bizottság részben elfogadta a 28. módosítást, amely újrafogalmazza a hordozható szárazelemek és akkumulátorok gyűjtési rendszerére vonatkozó követelményeket. A Bizottság hasznos pontosításnak ítélte azt a kiegészítést, hogy az ezen irányelv végrehajtásával felállított rendszerek alapján a szárazelemeket az elektromos és elektronikus hulladékkal együtt is lehet gyűjteni. A közös álláspont ezt a 7. cikk (1) bekezdésének c) albekezdésébe építette be.

A Bizottság elvben el tudja fogadni azt a szemléletet, hogy – ahogy azt a 35. módosítás is ajánlja – az irányelvben magában kell egy mellékletben listát létrehozni azokról a tagállamokról, amelyek eltérhetnek a javasolt újrahasznosítási céloktól. A Tanács előnyben részesítette átmeneti szabályok komitológiai eljárás keretében történő létrehozását (lásd a közös álláspont 9. cikke (4) bekezdésének a) albekezdését).

A Bizottság elfogadta a 40. módosítást, amely kijavítja a 259/93/EGK rendeletben található gépelési hibát. A Tanács ezt az “újrahasznosítás” kifejezés hozzáadásával együtt a közös álláspont 12. cikkébe építette be.

A 43. módosításra vonatkozóan a Bizottság elfogadta az újrafogalmazást az ólom és a kadmium újrahasznosítása tekintetében. A Bizottság ugyancsak üdvözölte azt az új bekezdést, amely előírja, hogy a minimum újrahasznosítási hatásfokokat a tudományos és műszaki fejlődés fényében, komitológia keretében lehet igazítani. Ezt a módosítást a közös álláspont 10. cikkébe építették be.

A Bizottság részben elfogadta a 44. módosítást, amely a „gondoskodik” kifejezést a „szolgáltat” kifejezéssel helyettesíti, valamint „gyűjtés” és „környezetvédelmi” kifejezésekkel történő kiegészítést teszi. A közös álláspont 13. cikke e módosítást a „gyűjtés” kifejezés belefoglalásával részben beépítette.

A Bizottság elfogadta a 46. módosítást, amely előírja, hogy azok az egyéb termékek, gépkocsik vagy elektromos és elektronikus készülékek, amelyekben továbbra is beépített akkumulátorok találhatók, hulladékká válnak; az elemgyártók az akkumulátorok további kezeléséért csak az egyéb termékekből történő eltávolításuk után válnak felelőssé. A Tanács közös álláspontjának célja, hogy elkerülje a különféle finanszírozási rendszerek közötti átfedéseket, és ezért összhangban van e módosítás céljával (lásd a közös álláspont 13. cikkének (2) bekezdését).

Az 51. módosítás – amelyet a Bizottság elfogadott – egyértelművé teszi, hogy az ilyen rendszerekben való részvétel lehetőségének az összes gazdasági szereplő számára, megkülönböztetéstől mentes módon nyitva kell állni. E módosítás célját beépítették a közös álláspont 7. cikkének (2) bekezdésébe.

A Bizottság elfogadta az 56. módosítást, amely a tagállamokat arra kötelezi, hogy tegyék meg a megfelelő intézkedéseket a végfelhasználók gyűjtési rendszerekben való részvételének előmozdítása érdekében. Ezt a közös álláspont 17. cikke (1) bekezdésének b) albekezdésébe építették be.

A 57., 59., 60., 61., 62., 78., 79. 80. és 81. módosítások a részletes címkézési követelményeket az irányelv II. mellékletéből átvezetik egy cikkbe. Az 59. módosítás eltörli a Bizottság azon lehetőségét is, hogy a címkézési követelményeket a műszaki fejlődésnek megfelelően a komitológiai eljárás alapján kiigazítsa. Az 64. módosítás az irányelvet a Bizottság azon lehetőségével egészíti ki, hogy mentességet adjon a címkézési követelmények alól a komitológiai eljárás alapján. A Bizottság elfogadta ezeket a módosításokat, amelyeket beépített a közös álláspont 18. cikkébe és II. mellékletébe.

A Bizottság részben elfogadta a 99. módosítást, nevezetesen az újrahasznosítási követelményektől történő 10%-os eltérés és a műszaki hozzáigazítások lehetőségének eltörlését. Ezt a közös álláspont 10. cikke (1) bekezdésének b) albekezdésébe építették be.

A Bizottság elfogadta a 109. módosításnak azt a részét, amely tisztázta, hogy a gépjárművekben alkalmazott akkumulátorokat „a végfelhasználótól vagy annak közelében található helyről” kell begyűjteni. Ezt a közös álláspont 7. cikkének (4) bekezdésébe építették be.

A 112. módosítás tisztázza, hogy tilos az elkülönített díjak használata az új termékek értékesítése esetén. E módosításokat a Bizottság elfogadta, és azokat beépítették a közös álláspont 13. cikkének (3) bekezdésébe.

3.2.2. A Bizottság által teljes egészében, részben vagy elvben elfogadott, de a közös álláspontból kihagyott parlamenti módosítások

Az 5., 22., 27., 29., 47., 48., 50., 58. és 103. módosítást a Bizottság teljes egészében, részben vagy elvben elfogadta, de azokat a közös álláspontból kihagyta.

Az 5. és 58. módosítás előírja, hogy a végfelhasználókat tájékoztatni kell az akkumulátorok kapacitásáról, és hogy a kapacitást fel kell tüntetni az akkumulátoron.. Ezeket a Bizottság teljes egészében elfogadta. A Tanács ezeket a módosításokat nem építette be közös álláspontjába, mivel műszaki okokból nem tartotta indokoltnak a kapacitás feltüntetését.

A Bizottság üdvözölte a 22. módosításban található, a zártláncú rendszerek meghatározására vonatkozó nyelvi pontosítást (harmadik „fél” a harmadik „felek” helyett). A 27. módosításra vonatkozóan a Bizottság üdvözölte az első részt, amely tisztázza, hogy a tagállamoknak meg kell valósítaniuk a zártláncú rendszert. A zártláncú rendszerre tett hivatkozásokat nem építették be a közös álláspontba, mivel a Tanács úgy ítélte meg, hogy a zártláncú rendszer egy olyan elméleti elképzelés, amelyet nehéz lenne a gyakorlatban megvalósítani.

A Bizottság elvben elfogadta a 29. módosítást, amely kötelezi a végfelhasználókat, hogy a hulladékká vált szárazelemeket és akkumulátorokat a gyűjtési pontokra szállítsák. Hasonlóképp a Bizottság üdvözölte a 47. módosítást, amely a tagállamokat arra kötelezi, hogy biztosítsák, hogy a végfelhasználók telepeiket visszajuttatják az elemgyűjtő rendszerekbe. A Tanács e módosításokat elvetette, mivel úgy ítélte meg, hogy a végfelhasználók ilyen kötelezettségét nehéz lenne végrehajtatni

Továbbá a Bizottság elfogadta a 48. módosítás bizonyos részeit, amelyek olyan új rendelkezésekkel egészítik ki az irányelvet, amelyek pontosítják a gyártó felelősségére vonatkozó hatályt és előírják, hogy a jótállás hossza a telepek veszélyességétől függ. A finanszírozási hiány elkerülésére a Tanács úgy határozott, hogy a gyártói felelősség elvét az egyes akkumulátorok és készülékek gyártóira és az akkumulátorokat piaci forgalomba hozó gépkocsi gyártókra is alkalmazni kell, a kettős díjfizetés elkerülése mellett (lásd a közös álláspont 3. cikkének (12) bekezdését, valamint 13. cikkét).

Az 50. és 103. módosítások első része tisztázza, hogy régebbi hordozható szárazelemek és akkumulátorok kezelési költségét a szárazelemek és akkumulátorok gyártójának kell viselni piaci részesedése alapján. A Bizottság úgy ítélte meg, hogy ez egy hasznos pontosítás a gyártói felelősség elvének alkalmazására vonatkozóan és összhangban áll az elektromos és elektronikus berendezések hulladékairól szóló irányelv 8. cikkének (3) bekezdésével. A Tanács azonban úgy ítélte meg, hogy a nemzeti rendszerek számára bizonyos mértékű rugalmasság biztosítása érdekében nem szükséges a régebbi hulladékra vonatkozó szabályok beillesztése.

3.2.3. A Bizottság és a Tanács által elvetett és a közös álláspontból kihagyott parlamenti módosítások

Az 2., 6., 9., 18., 19., 25., 32., 39., 41., 45., 49., 54., 55., 63., 65., 67., 68., 77., 92. és 101. módosítást a Bizottság elutasította és azokat nem építette be a tanácsi közös álláspontba.

3.2.4. A Bizottság által elvetett, de a közös álláspontba beépített parlamenti módosítások

Az 1., 7., 8., 26., 30., 33., 34., 36., 37., 38., 66., 69., 71., 72., 73., 74., 75., 76., 82., 85., 95., 100., 108. és 120. módosítást a Bizottság elutasította, de azokat beépítették a közös álláspontba.

3.2.5. A Tanács további változtatásai a javaslatban

Preambulumbekezdések:

A Tanács által a preambulumbekezdéseken tett változtatások a szöveg olyan kiigazítását célozzák, amelyek tükrözik a más cikkekben tett különböző változtatásokat is, különös tekintettel:

- A (8) és (9) preambulumbekezdés egy nem teljes listát állít fel az ipari és hordozható telepek és vezeték nélküli energiaellátó eszközök példáiról, a célból hogy tisztázza a 3. cikk (3), (6) és (16) bekezdésében található meghatározásokat.

- A 11. preambulumbekezdés az eredeti bizottsági javaslat 5. cikkében és 17. cikke (2) bekezdésében megállapított követelményeket foglalja magába. A 16. preambulumbekezdés kifejti a közös álláspont 10. cikke (1) bekezdésének a) albekezdésében megállapított „elérhető legjobb technika” jelentését.

- A gyártók pénzügyi felelősségével kapcsolatban a 17. preambulumbekezdés tisztázza a 20. cikkben említett „nettó költségek” jelentését.

Cikkek

A cikkeken a Tanács a fő változtatást a kadmium hordozható telepekben történő felhasználása korlátozott tilalmának bevezetésével tette (lásd a közös álláspont 4. cikkét) a hordozható kadmium szárazelemekre vonatkozóan javasolt 80%-os gyűjtési cél helyett, amely a hulladékáram monitoringját teszi szükségessé (lásd az eredeti bizottsági javaslat 13. cikkét). Ez hozzájárulna a „zártláncú rendszer” megvalósításához (lásd az eredeti bizottsági javaslat 3. cikkének (14) bekezdését). A kadmium telepek helyettesítésének elérhetőségére és a hulladékáram monitoringjának költségeire vonatkozó új információk alapján a Tanács úgy ítélte meg, hogy a korlátozott tilalom fenntarthatóbb politikai lehetőség, mint a javasolt „zártláncú rendszer”. Ezekkel a változtatásokkal összhangban a Tanács az eredeti bizottsági javaslat 3. cikkének (14) bekezdését és 6. cikkét is elhagyta, valamint újrafogalmazta az eredeti bizottsági javaslat 8. cikkét (jelenleg 6. cikk). Ez magában foglalta az eredeti bizottsági javaslat 25. cikkének (2) bekezdésében megállapított követelményeket is. A szállítás környezeti hatására tett hivatkozás az eredeti bizottsági javaslat 9. cikkének (2) bekezdésében és a 15. cikke (1) bekezdésének második albekezdésében megállapított hasonló követelmények helyébe lép.

A gyűjtési célokra vonatkozóan, az Európai Parlamenthez hasonlóan, a Tanács is előnyben részesítette a gyűjtési célok százalékban történő kifejezését a Bizottság által eredetileg javasolt egy lakosra jutó gramm értékben történő kifejezés helyett (lásd az eredeti bizottsági javaslat 13. cikkét). A Tanács a 25%-os és 45%-os célokat támogatta, amelyeket a nemzeti jogba történő átvétel időpontját követő 4, illetve 8 év alatt kell megvalósítani (lásd a közös álláspont 9. cikkét). Mivel ezek a célok nem kapcsolódnak a nemzeti felhasználáshoz, a továbbiakban nem volt szükséges a céloktól a különösen alacsony telepfelhasználás alapján történő eltérések lehetőségének megtartására (lásd az eredeti bizottsági javaslat 14. cikkének (2) bekezdését). Ehelyett a Tanács átmeneti szabályok komitológiai eljárás keretében történő elfogadása lehetőségének megállapítását javasolta (lásd a közös álláspont 9. cikke (4) bekezdésének a) pontját).

A gyártói felelősségre vonatkozóan a Tanács a „gyártó” új meghatározását fogadta el, hogy a tagállamok nemzeti területükön azonosíthassák a felelős gyártót a gyártó pénzügyi felelősségének végrehajtására vonatkozóan (lásd a közös álláspont 3. cikkének (12) bekezdését). A készülékekből/gépjárművekből eltávolított akkumulátorok hulladékgazdálkodása finanszírozási hiányának elkerülése céljából, az ezen irányelvben magállapított „gyártó” meghatározás a készülék- és gépjárműgyártókra is kiterjed, amennyiben a készülékben vagy gépjárműben beépített akkumulátor található forgalomba hozatalának idején. A közös álláspont 13. cikke megköveteli a tagállamoktól a kettős díjfizetés elkerülését, valamint tisztázza, hogy a gyártóknak kell az akkumulátorok hulladékgazdálkodásához kapcsolódó nettó költségeket finanszírozniuk. A közös álláspont 14. cikke (amely az eredeti bizottsági javaslat 22. cikkének helyébe lép) a továbbiakban nem kötelezi a gyártót arra, hogy egy akkumulátor forgalomba hozatalakor garanciát biztosítson arra. A régebbi hulladék finanszírozására vonatkozó szabályozást létrehozó eredeti bizottsági javaslat 23. cikkét el kell hagyni. Továbbá a Tanács a komitológiai eljárás alapján a finanszírozásra és nyilvántartásba vételre vonatkozó de minimis szabályok elfogadásának lehetőségével egészíti ki az irányelvet (lásd a közös álláspont 15. cikkét).

Mellékletek

A közös álláspont I. melléklete tartalmaz egy a gyűjtési céloknak való megfelelés monitoringjára vonatkozó táblázatot, és tükrözi a közös álláspont 9. cikkében tett változtatásokat. A II. melléklet előíró jellegű címkézési követelményeit a közös álláspont 18. cikkébe vezették át és ezért, csakúgy, mint az Európai Parlament első olvasat során tett módosításaiban, a II. melléklet kizárólag a címkézési jelzést (áthúzott kerekes hulladékgyűjtő) tartalmazza. Az eredeti bizottsági javaslat 15. cikkének (2) bekezdésében és 19. cikkének (1) bekezdésében megállapított részletes kezelési és újrahasznosítási követelményeket átvezették a közös álláspont III. mellékletébe.

4. KÖVETKEZTETÉS

A Bizottság elem javaslatának környezetvédelmi célkitűzése, hogy megelőzze az összes hulladékelem elégetését és hulladéklerakókban történő ártalmatlanítását. E környezetvédelmi célkitűzés megvalósítása érdekében a Bizottság az összes elemre vonatkozóan magas gyűjtési és újrahasznosítási célokat javasolt, ezen belül is kiemelkedően magas célokat javasolt a hordozható kadmium akkumulátorokra vonatkozóan az úgynevezett “zártláncú” rendszer megvalósítása érdekében.

A Tanács közös álláspontjában más politikai intézkedéseket támogatott a bizottsági javaslat célkitűzéseinek megvalósítása céljából. Mivel a közös álláspont környezetvédelmi törekvéseinek szintje legalább megegyezik a bizottsági javaslat szintjével, a Bizottság támogatni tudja az átfogó csomagot.

A Bizottság nyilatkozata a Tanács hatásvizsgálatát illetően:

A Bizottság hangsúlyozza a jövőbeni jobb szabályozásra vonatkozó közös intézményközi célkitűzésekkel összhangban végrehajtott hatásvizsgálatok fontosságát. Ezeket a kérdéseket a három intézménynek az intézményközi megállapodás értelmében folyó munka során tovább kell vizsgálnia az ilyen hatásvizsgálat módszertanára vonatkozó megállapodás elérése céljából.